SA ekonomie groei met skamele 0,8%Argieffoto. Suid-Afrika se ekonomie het verlede jaar met minder as 0,8% gegroei nadat dit in 2017 met 1,4% gegroei het, het Statistiek Suid-Afrika Dinsdag gesê. Groei in bruto binnelandse produk (BBP) het ook afgeneem tot 1,4% in die vierde kwartaal van 2018 vergeleke met 2,6% in die derde kwartaal weens ŉ afwaartse neiging in mynbou-, handels- en staatsdienssektore. Die grootste positiewe bydraers van BBP in die vierde kwartaal was die vervoer-, vervaardigings- en finansieringsbedrywe. Vervoer, berging en kommunikasie het met 7,7% toegeneem en 0,7 persentasiepunte tot die BBP bygedra. Vervaardiging het met 4,5% gestyg en 0,6 persentasiepunte bygedra terwyl finansies, eiendoms- en sakedienste met 2,7% geklim het en op hul beurt 0,5 persentasiepunte bygedra het. Negatiewe bydraes het van mynbou en steengroewe gekom wat met 3,8% gedaal het, asook handel- en algemene staatsdienste. Die jaarlikse BBP-groei van 0,8% verlede jaar is gedryf deur verhoogde ekonomiese aktiwiteit in die finansies-, eiendoms- en sakedienste wat 0,4 persentasiepunte bygedra het, terwyl die regeringsdienste 0,2 persentasiepunte bygedra het. Vervaardiging; handel, spyseniering en akkommodasie; vervoer, berging en kommunikasie; en persoonlike dienste het elk 0,1 persentasiepunte bygedra. Drie bedrywe het in 2018 gekrimp, naamlik landbou, bosbou en visserye wat met 4,8% gedaal het. Mynbou en steengroewe het met 1,7% gedaal en konstruksie met 1,2%.